Verkiesing: OVK sê nee vir onafhanklike oudit | Maroela Media
Verkiesing: OVK sê nee vir onafhanklike oudit
Die OVK se uitslagsentrum in die weste van Pretoria. Foto: ANA
Terwyl opposisiepartye ontstoke is oor beweerde ongerymdhede tydens vanjaar se nasionale algemene verkiesing, het die Onafhanklike Verkiesingskommissie (OVK) gesê hy sal nié 'n onafhanklike oudit van die uitslae laat doen nie.
Maroela Media het vroeër berig 27 politieke partye het by die OVK aangedring dat 'n onafhanklike ouditeursfirma aangestel moet word om die uitslae te oudit, anders sal hulle die kieshof nader om die OVK te dwing om dit te doen.
Die partye is ontevrede oor bewerings van onreëlmatighede tydens die verkiesing, onder meer oor kiesers wat beweer dat hulle daarin kon slaag om meer as een keer te stem.
Die OVK het egter in 'n prokureursbrief aan die partye aangedui dat hy nié onafhanklike ouditeurs gaan aanstel nie. Volgens die OVK het Statistiek SA 'n steekproef by 1 020 stemlokale gedoen, wat hulle meen verteenwoordigend is van die 22 925 stemdistrikte landwyd. Die getal kiesers wat by dié stemlokale gestem het sal vergelyk word met vorige verkiesings se kieserdeelname-data en hiervolgens sal daar statisties bepaal word tot watter mate voorvalle van meermalige stemmery die uitslae van die verkiesing kon beïnvloed het.
Die OVK sal na verwagting die uitslae van die verkiesing om 18:00 amptelik aankondig by sy uitslagsentrum in Pretoria.
Intussen het 'n woordvoerder van die regering se kommunikasie-en-inligtingstelsels (GCIS) Saterdag gesê missies plaaslik en in die buiteland het die 2019-verkiesing as vry en regverdig bestempel. "Die waarnemers het Woensdag se verkiesingsdag as die mees kardinale sedert die aanbreek van demokrasie in 1994 beskryf," het die GCIS gesê.
Micheal Kotsokoane, president van die Maleta Motse Africa Community Authority, het Saterdag gesê waarnemers is heeltemal tevrede met hoe die verkiesing verloop het. "Die verkiesing het goed afgeloop. Ons is tevrede met die manier waarop die gedoen is," het Kotsokoane gesê. Hy het wel bygevoeg dat die OVK in die toekoms nog meer waarnemers moet ontplooi.
Alain Matundu, voorsitter van die African Marketing Global Empowerment and Projects, het aan SANews gesê hulle is ook in hul noppies oor die manier waarop die verkiesing aangebied is. "Ons wens die OVK geluk dat hulle die verkiesing so goed hanteer het," het Matunda gesê.
Hy het gesê die verkiesing was vry en regverdig, ondanks beweerde voorvalle van intimidasie en meermalige stemmery. "Suid-Afrikaners moet trots wees op hul land en hul demokrasie en moet dit beskerm," het hy gesê.
Frank Assimbo, voorsitter en stigterslid van die Congolese Diaspora for Nelson Mandela Legacy, het gesê die OVK moet geloof word vir die manier waarop die verkiesing afgeloop het. "Dit is onmoontlik om almal tevrede te stel. Daar sal altyd diegene wees wat die verkiesing of die goeie werk van die regering wil bederf. Die meeste bewerings of bekommernisse wat geopper is, kan nie gestaaf word nie," het hy gesê.
Dr. Ndumiso Cingo, 'n navorser by die Wetenskaplike en Nywerheidsnavorsingsraad (WNNR), het ook sy vertroue in die OVK uitgespreek. "Die OVK het 'n goeie rekord van verkiesings aanbied. Hulle het dit in die verlede goed gedoen en hulle het dit nou weer goed gedoen," het hy gesê.
OVK Verkiesing 2019
Verkiesingsuitslae amptelik aangekondig
Ramaphosa: 'SA kies steeds ANC om land te lei'
Opposisiepartye het rede om ontstoke te wees.
Waarom is 20 mense in KZN gearresteer? Omdat sekere mense die "goeie werk" wil ongedaan maak?
Miskien het ek die kat aan die stert beet en verstaan die steekproewe verkeerd. Volgens dieO V K het Statestieke SA 'n 1020 steekproewe gedoen en ek reken die stembriewe moet oorgetel wees by die spesifieke lokale. Volgens my kon dit nie in so 'n kort tydjie vermag word nie , so iemand draai 'n rat voor ons oë.
Daardie partye sal niks reg kry nie Die verkiesing het die anc en ovk al 2017 gereel wie gaan wen .En vroeg volgende jaar word die volgende verkiesing bespreek . Die ovk moet bestaan uit gelyke hoeveel personeel van elke partye nie net anc nie .As dit elke jaar so aan gaan sal geen ander party wen nie